**TIEDOTE HUOLTAJILLE TYÖRAUHA KAIKILLE - PROJEKTISTA**

***Hyvät vanhemmat / huoltajat!***  *25.1.2017*

Kevään 2017 monialaisen oppimiskokonaisuuden teemana on hyvinvointi ja hyvät käytöstavat koulussa. Sen myötä olemme muokanneet kolmiosaisen jakson, jonka aikana keskitymme tiettyihin hyvän käytöksen toimintatapoihin.

Lapsenne luokkaa opettavat opettajat ovat huolissaan luokan levottomasta työskentelyilmapiiristä. Levottomuuden vuoksi sekä oppilaiden että opettajien oikeus hyvään työrauhaan vaarantuu. Tämä haittaa oppimista ja opettamista. Erityisesti seuraavien asioiden on koettu haittaavan työrauhaa:

1) Tunneilta myöhästely, opiskelutarvikkeet (kirjat, vihkot, kynät, kumit) puuttuvat, läksyt tekemättä; epäasiallinen kielenkäyttö, huutelu, vaeltaminen luokassa.

2) Kännykän asiaton käyttö. Suurta huolta herättää myös luvaton kuvaaminen ja kuvamateriaalin levittäminen.

Näihin pulmakohtiin opettajat ryhtyvät kiinnittämään nyt tehostetusti huomiota. Aloitamme tunneille ajoissa tulemisesta ja kännyköiden käytöstä. Suurin osa oppilaista ymmärtää, että kännykät vievät huomion opiskeltavasta asiasta ja pitävät ne pois asiallisesti koko oppitunnin ajan. Jotkut oppilaat ovat hyvin kännykkäriippuvaisia, ja he haluavat pitää puhelinta koko ajan esillä ja myös käyttävät sitä oppituntien aikana. He myös kieltäytyvät antamasta puhelintaan opettajalle, jos opettaja sitä pyytää. Oppilaan on annettava puhelin opettajalle, jos opettaja näkee, että se häiritsee työskentelyä. Tämä on selkeä ohjeistus ja osa koulun pelisääntöjä.

Maaliskuussa kohdennamme tavoitetta asialliseen kielenkäyttöön ja tuntikäytökseen ja huhtikuussa kokoamme kaikki yhteen.

Työrauhaa tukemaan otetaan käyttöön TYÖRAUHA KAIKILLE -toimintamalli. Mallin avulla pyritään vähentämään työrauhaongelmia. Työrauhaongelmaksi määritellään sellainen käyttäytyminen, joka

• häiritsee opetusta

• häiritsee toisten mahdollisuutta oppia

• loukkaa tai satuttaa toisia henkisesti tai ruumiillisesti tai

• tuhoaa omaisuutta.

Toimintamallin avulla koulun aikuiset ohjaavat oppilaita säätelemään käyttäytymistään siten, että luokassa säilyisi mahdollisimman hyvä oppimisilmapiiri. Käyttäytymisen säätelyn taidot kehittyvät oppilailla eri tahtiin. Niitä voidaan myös harjoitella ja oppia. Käyttäytymisen säätely on helpompaa, kun

• käyttäytymiseen liittyvät odotukset ja tavoitteet ovat selkeitä

• käyttäytymisestä tulee nopeasti palautetta ja

• palkkiot ja seuraamukset ovat ennakoitavissa.

Näihin asioihin pyrimme toimintamallilla vaikuttamaan. Opettajat seuraavat oppilaiden käyttäytymistä. Seurantaa tehdään jokaisessa oppiaineessa luokan jokaiselle oppilaalle. Näin kaikki ovat mukana arvioinnissa ja myös toimenpiteet ovat tasapuolisia kaikille. Seurannan avulla pyritään puuttumaan nopeasti ongelmakäyttäytymiseen ja kannustamaan kaikkia luokan oppilaita työskentelemään keskittyneesti.

**ENSIMMÄINEN JAKSO 6.2. - 24.2.**

Oppilaita arvioidaan seuraavan kahden tavoitteen suhteen:

Tavoite 1: Tulen ajoissa tunnille, tuon opiskeluvälineet mukanani ja otan ne heti esille.

Jokaisen oppitunnin lopuksi opettaja arvioi, onko oppilas onnistunut tässä tavoitteessa. Jos oppilas on onnistunut, merkitsee opettaja plusmerkin (+) kyseisen tavoitteen ja oppitunnin kohdalle. Jos tunti ei ole sujunut odotusten mukaisesti, opettaja merkitsee siihen miinuksen (-).

Tavoite 2: Kun tulen tunnille, laitan kännykän heti reppuun, enkä ota sitä esille ilman lupaa.

Jokaisen oppitunnin lopuksi opettaja arvioi, onko oppilas onnistunut tässä tavoitteessa. Jos oppilas on saavuttanut tavoitteen, merkitsee opettaja plusmerkin (+) kyseisen tavoitteen ja oppitunnin kohdalle. Jos tunti ei ole sujunut odotusten mukaisesti, opettaja merkitsee siihen miinuksen (-).

Jokaisella oppitunnilla arvioidaan siten kahden tavoitteen täyttymistä. Oppilaille annetaan palautetta erityisesti positiivisista tuloksista, ja heitä kannustetaan osallistumaan yhteisiin ”työrauhatalkoisiin”. Jos oppilas käyttäytyy epäasiallisesti välituntitilanteissa, esim. käyttää asiatonta kieltä, painii tai ei mene ulos ulkovälitunnilla, ilmoittaa valvova opettaja tästä luokanohjaajalle, ja luokanohjaaja vähentää oppilaalta yhden plussan. Viikon viimeisen tunnin jälkeen jokainen luokkaa opettava aineenopettaja palauttaa seurantalomakkeen luokanvalvojalle, joka tekee arvioinneista yhteenvedon. Kun luokka onnistuu tavoitteissaan, saavat he sovitun palkkion. Oppilaat saavat yhdessä päättää palkinnon tiettyjen reunaehtojen mukaan.

Mikäli jollain oppilaalla on ensimmäisen viikon aikana vähemmän kuin 80 % plusmerkintöjä (eli tavoitteiden mukaan sujuneita tunteja), keskustelee oppilas asiasta luokanohjaajan kanssa ja vanhempiin otetaan yhteyttä. Jos tilanne jatkuu, käydään oppilaan kanssa kasvatuskeskustelu. Jos tämäkään ei tuota tulosta, ja kolmannenkaan viikon aikana oppilas ei saavuta tavoitetta, asia käsitellään oppilashuoltoryhmässä, ja siellä sovitaan tapa, jolla käyttäytymistä ohjataan tavoitteiden suuntaan. Työryhmä käsittelee asioita luottamuksellisesti. Oppilashuoltoryhmän vastuuhenkilöt kutsuvat oppilaan ja huoltajan paikalle. Jos toiminta on tahallista, käytetään jälki-istuntoa.

Opettajat pitävät toimintamallin aloittamista tarpeellisena. Asia on käsitelty ja hyväksytty opettajainkokouksessa. Koulumme opettajat sekä oppilashuoltoryhmä ovat sitä mieltä, että te, lapsen huoltajat, olette tärkeimmässä asemassa lapsenne koulunkäyntiin ja kasvatukseen liittyvissä asioissa. Toivomme, että sitoudutte yhdessä koulun kanssa tukemaan tässä kirjeessä mainittuja tavoitteita, joiden tarkoitus on ylläpitää ja kehittää myönteistä oppimisilmapiiriä ja varmistaa, että luokan kaikki lapset oppivat tarpeellisia työskentelytapoja myös jatko-opintoja varten.

Yhteistyöterveisin,

Puijonsarven koulun väki

Tekijät sekä Niilo Mäki Instituutti 2012